AARHUS: En rå musikvideo fra Trillegården i Hasle har skabt debat i området og utryghed hos børn og forældre.

Bag fuld maskering og med våben i hånden, synger unge mænd om at ”tømme kugler”, ”at de trykker den af som i Chicago” og ”at alle heromkring vil være som El Chapo” med henvisning til den kendte narkobaron fra Mexico.

Sangens navn er ”Shooter Gang – Mask på”, som frit oversat betyder ”Skydende bande – tag maske på”, og med i videoen er i hvert fald ét barn i den skolesøgende alder. Også maskeret.

De voldsomme scener i videoen har skabt debat og utryghed hos børn og forældre i området – også da videoen blev filmet i nærområdet. Og givet anledning til at forældre har måttet snakke med deres børn om, hvad det er, de ser i videoen.